‘Stroper’ se oorskot op versoek van familie opgespoorArgieffoto: Pixabay Die Kruger Nasionale Park het bevestig ŉ vermeende stroper wat verlede week deur ŉ olifant in die wildtuin vertrap is, se oorskot is uit die wildtuin gebring om aan sy familie te oorhandig. Isaac Phaahla, algemene bestuurder vir kommunikasie en bemarking, sê die man se oorskot is Donderdag ná ŉ uitgebreide soektog by die Krokodilbrug-gedeelte in die wildtuin gevind. Maroela Media het vroeër berig ŉ groep vermeende stropers het Maandag die wildtuin binnegegaan toe ŉ olifant hulle aangeval en een van hulle vertrap het. Die polisie het vroeër gesê die oorledene se vermeende makkers beweer hulle het sy liggaam na die pad toe gedra sodat verbygangers dit die volgende dag sou vind. Hulle het hulself daarna uit die voete gemaak. Phaahla sê die vermeende stroper se familie het vir Don English, die streeksbestuurder by Skukuza, Dinsdagaand geskakel om te versoek dat hul geliefde se oorskot gevind en aan hulle terugbesorg word sodat sy naasbestaandes afsluiting kan kry. English het onderneem dat die wildtuin alles in hul vermoë sal doen om die oorskot te vind. “English het ŉ soekgeselskap op die been gebring om na die oorskot te soek. Veldwagters het te voet, tesame met lede van die Krugerwildtuin se lugvleuel, in die gebied gaan soek, maar kon weens swak lig nie die liggaam opspoor nie. Die soektog is Donderdagoggend hervat, na aanleiding van die inligting wat deur die oorledene se [drie] vermeende medepligtiges gegee is, nadat hulle die vorige aand in hegtenis geneem is,” het Phaahla verduidelik. Hy sê die liggaam is daarna, met behulp van nóg veldwagters, opgespoor. “Tekens op die toneel dui daarop dat ŉ trop leeus die oorskot van die oorledene opgevreet het en net ŉ skedel en broek het oorgebly,” het hy gesê. Glenn Phillips, besturende hoof van die Krugerwildtuin, het die soekgeselskap geloof wat gehelp het om die oorskot op te spoor en het ook sy medelye met die oorledene se familie betuig. “Om die Krugerwildtuin onwettig en te voet binne te gaan, is nie slim nie. Dit hou baie gevare in en hierdie voorval dien as bewys daarvan,” het Phillips gesê. “Dit is baie hartseer om die dogters van die oorledene te sien rou oor die verlies van hul pa en nog erger, om so min van sy oorskot te kon terugbring.” Die drie verdagtes in die saak het Vrydag in die Komatipoort-landdroshof verskyn op aanklag van die onwettige besit van ŉ vuurwapen en ammunisie, sameswering om te stroop, en betreding. Hulle sal weer op 12 April in dieselfde hof verskyn wanneer hulle na verwagting om borgtog sal aansoek doen.